
Proiect de hotărâre privind acoperirea integrală, din surse de la bugetul local, a pierderilor induse, aferente anului 2017, din prestarea serviciului public de producţie, transport, distribuţie şi furnizare a energiei termice în sistem centralizat, către populaţie

Având în vedere Expunerea de motive nr._______________ a Primarului Municipiului Timişoara şi Proiectul de hotărâre privind acoperirea integrală, din surse de la bugetul local, a pierderilor induse, aferente anului 2017, din prestarea serviciului public de producţie, transport, distribuţie şi furnizare a energiei termice în sistem centralizat, către populaţie,

Facem următoarele precizări:


În conformitate cu prevederile Legii nr.325/2006, s-a întocmit lucrarea “Bilanţ real tehnologic şi optimizat al energiei termice pentru sistemul centralizat de alimentare cu energie termică al municipiului Timişoara aferent anului 2017”.



Lucrarea a fost întocmită de către INCDE-ICEMENERG Bucureşti, în calitate de auditor energetic atestat de ANRE, în condiţiile respectării prevederilor legale. În această lucrare au fost determinate pierderile reale şi pierderile tehnologice aferente sistemului centralizat de alimentare cu energie termică, pentru anul 2017. Acest bilanţ a fost însuşit de către COLTERM Timişoara prin avizul CTEA nr.8/15.05.2018. Totodată lucrarea a fost transmisă spre avizare autorităţii de reglementare în domeniu (ANRE).



Conform adresei ANRE nr. 41594/31.05.2018, până la modificarea Legii serviciului public de alimentare cu energie termică nr.325/2006, ANRE nu are bază legală în vederea avizării pierderilor reale şi tehnologice ale activităţilor de producere, transport şi distribuţie, motiv pentru care lucrarea nu trebuie avizată de către aceasta.Totuşi, ANRE, prin aceeaşi adresă, consideră că pierderile reale şi tehnologice prezentate în lucrarea de mai sus pot fi utilizate în conformitate cu prevederile legislaţiei aplicabile, respectiv în aplicarea prevederilor OG nr.36/2006, actualizată.


Având în vedere aceste documente, COLTERM a transmis către Primăria Municipiului Timişoara această lucrare şi a solicitat promovarea unui HCL care să aprobe Bilanţul real al energiei termice pentru anul 2017, pentru sistemul centralizat de alimentare cu energie termică a municipiului Timişoara şi implicit recunoaşterea şi acceptarea pierderilor reale din sistemul centralizat de alimentare cu energie termică a municipiului Timişoara. Lucrarea de bilanţ, respectiv pierderile reale au fost aprobate prin HCL nr.335/22.06.2018.


Reţelele de termoficare (transport şi distribuţie) fiind aceleaşi, temperaturile de funcţionare fiind cvasi-constante este normal ca pierderile de energie termică sa fie cvasi-constante în valoare absolută (Gcal), dar în procente ele sunt mult mai mari, deoarece sunt raportate la producţie mult mai mică. Diminuarea producţiei şi creşterea pierderilor reale faţă de cele prognozate, se datorează scăderii numărului de clienţi şi stării reţelelor care se degradează de la an la an.



Conform OUG 36/2006 art. 5^2(1) “Pierderile induse de prestarea serviciilor publice de producţie, transport, distribuţie şi furnizare a energiei termice pentru populaţie în sistem centralizat, înregistrate de operatorii economici din subordinea autorităţilor administraţiei publice locale, pot fi acoperite din bugetele locale ale unităţilor administrativ-teritoriale”


În structura preţurilor de producere şi a tarifelor de transport, distribuţie şi furnizare din care se compune preţul energiei termice, conform cerinţelor din METODOLOGIA de stabilire, ajustare sau modificare a preţurilor şi tarifelor locale pentru serviciile publice de alimentare cu energie termică produsă centralizat, exclusiv energia termica produsă în cogenerare elaborată de către ANRSC, s-au luat în considerare doar pierderile tehnologice de energie termică aferente reţelelor termice – transport şi distribuţie, nefiind cuprinse pierderile reale de energie termică, care sunt mult mai mari, atât procentual cât şi în valoare absolută


La fundamentarea preţurilor şi tarifelor aferente energiei termice furnizate în anul 2017, aprobate prin HCL nr.265/20.12.2016 – pentru perioada ianuarie-octombrie 2017, respectiv HCL nr.392/17.10.2017 pentru perioada noiembrie – decembrie 2017, pierderile tehnologice luate în considerare au fost cele din bilanţul aferent anului 2016 (singurele pierderi certificate la acea dată).


Astfel, în baza bilanţului real, tehnologic şi optimizat al energiei termice pentru anul 2017, lucrare în care au fost determinate pierderile reale şi tehnologice din sistemul centralizat în anul 2017, au fost calculate pierderile induse de energie termică, ele reprezentând diferenţa dintre pierderile reale şi pierderile tehnologice de energie termică.


Detalierea modului de calcul a pierderilor induse, precum şi valorile rezultate sunt prezentate în adresa COLTERM nr. 24272/17.10.2018 - “Nota justificativă privind determinarea valorii pierderilor de energie termică suplimentare, adică diferenţa dintre valoarea pierderilor reale şi a pierderilor tehnologice de energie termică din SACET Timişoara”, respectiv anexa COLTERM privind “Situaţia pierderilor de energie termică suplimentare în raport cu cele aprobate în tarifele de transport şi distribuţie şi calculul pierderilor induse”. În urma verificărilor celor două documente, s-a constatat că pierderile induse au fost calculate corect, iar valorile rezultate în baza acestor calcule, adică 30.646.793 lei fără TVA, sunt reale.


Având în vedere HCA COLTERM nr.88/19.10.2018 prin care se aprobă pierderea tehnologică indusă aferentă anului 2017 în valoare de 36.469.683 lei inclusiv TVA, Hotărârea AGA COLTERM nr.18/12.11.2018 cu privire la pierderea indusă tehnologică aferentă anului 2017 în valoare de 36.469.683 lei inclusiv TVA, HCL nr.335/22.06.2018 prin care s-a aprobat lucrarea “Bilanţ real tehnologic şi optimizat al energiei termice pentru sistemul centralizat de alimentare cu energie termică al municipiului Timişoara aferent anului 2017”, “Nota justificativă privind determinarea valorii pierderilor de energie termică suplimentare, adică diferenţa dintre valoarea pierderilor reale şi a pierderilor tehnologice de energie termică din SACET Timişoara” respectiv adresa SC Colterm SA nr. 866/15.01.2019 înregistrată cu nr.RE2019-132 din 21.01.2019 se solicită Primăriei Municipiului Timişoara promovarea unei Hotărâri de Consiliu Local care să aprobe acoperirea integrală, din surse de la bugetul local, a pierderilor induse, aferente anului 2017, din prestarea serviciului public de producţie, transport, distribuţie şi furnizare a energiei termice în sistem centralizat, către populaţie, în sumă de 30.646.793 lei fără TVA, respectiv 36.469.683 cu TVA de 19% inclus


În conformitate cu prevederile art.36 alin. (1), (2) litera “d”, alin. (6) litera “a” pct.14 şi art.45 alin (1) din Legea nr.215/2001 privind administraţia locală, republicată şi actualizată şi având în vedere prevederile legale expuse în prezentul raport, apreciem că proiectul de hotărâre privind privind acoperirea integrală, din surse de la bugetul local, a pierderilor induse, aferente anului 2017, din prestarea serviciului public de producţie, transport, distribuţie şi furnizare a energiei termice în sistem centralizat, către populaţie îndeplineşte condiţiile pentru a fi supus dezbaterii şi aprobării plenului consiliului local.

